গুরগাঁও-এর রায়ান ইন্টারন্যাশনাল স্কুলের ছায়া উত্তরপ্রদেশের লখনউতে। ৮ সেপ্টেম্বর, ২০১৮। গুরগাঁও-এর রায়ান ইন্টারন্যাশনাল স্কুলের শৌচাগার থেকে উদ্ধার হয় ওই স্কুলেরই দ্বিতীয় শ্রেণির ছাত্র প্রদ্যুম্ন ঠাকুরের ক্ষতবিক্ষত দেহ। প্রথমে ওই স্কুলেরই বাসের খালাসি অশোক কুমারকে গ্রেফতার করা হয়েছিল। কিন্তু সিবিআই তদন্তভার নেওয়ার পরেই প্রকাশ্যে আসে আসল সত্য। গ্রেফতার করা হয় ওই স্কুলেরই একাদশ শ্রেণির এক পড়ুয়াকে। জানা গিয়েছে, স্কুলের পরীক্ষা পিছোতেই প্রদ্যুম্নকে খুন করে সে। নৃশংস এই ঘটনায় শোরগোল পরে গিয়েছিল গোটা দেশে। এবার সেই ঘটনারই ছায়া দেখা গেল উত্তরপ্রদেশের লখনউতে। ছুটি পাওয়ার জন্য প্রথম শ্রেণির এক ছাত্রের ওপর ছুরি নিয়ে হামলা চালাল ওই স্কুলেরই ষষ্ঠ শ্রেণির এক কিশোরী।
একটি সর্বভারতীয় সংবাদমাধ্যমে প্রকাশিত প্রতিবেদন অনুযায়ী, মঙ্গলবার সকালে লখনউয়ের ওই স্কুলের শৌচাগার থেকে প্রথম শ্রেণির ওই ছাত্রকে গুরুতর আহত অবস্থায় উদ্ধার করা হয়। তার দেহে একাধিক আঘাতে চিহ্ন ছিল। পরে হাসপাতালে নিয়ে গেলে ওই ছাত্রের বয়ান শুনে তাজ্জব হয়ে যান তদন্তকারীরা।  
আক্রান্ত ছাত্রের দাবি, প্রথমে তাকে শৌচাগারে ডেকে নিয়ে যায় স্কুলেরই ষষ্ঠ শ্রেণির এক কিশোরী। তারপর একাধিকবার ছুরি দিয়ে আঘাত করে তাকে। ওই ছাত্রের আরও দাবি, ছুটি পাওয়ার জন্যই ওই কিশোরীর তার উপরে আক্রমণ চালিয়েছে।

এই বিষয়ে অন্যান্য খবর

টাকার লোভে মা বাবাকে কোপালো ছেলে! তার পরে কী হল দেখুন ভিডিওতে


ইতিমধ্যে গ্রেফতার করা হয়েছে ওই কিশোরীকে। পড়ুয়াদের ওপর হামলা হলে অনির্দিষ্টকালের জন্য স্কুল বন্ধ থাকত। আর তার জন্যই ওই ছাত্রী মরিয়া হয়ে প্রথম শ্রেণির ওই ছাত্রের ওপর হামলা চালিয়েছে বলে জানা গিয়েছে। ওই কিশোরীকে জুভেনাইলস জাস্টিস বোর্ডে তোলা হবে বলে জানিয়েছে পুলিশ। পাশাপাশি আটক করা হয়েছে ওই স্কুলেরই প্রিন্সিপালকেও। 
ঘটনার পরেই স্কুলের গেটের সামনে বিক্ষোভ দেখান অভিভাবকেরা। আক্রান্ত ওই ছাত্রকে দেখতে হাসপাতালে যান উত্তরপ্রদেশের মুখ্যমন্ত্রী যোগী আদিত্যনাথ।